*Proiect*

**GUVERNUL REPUBLICII MOLDOVA**

**H O T Ă R Î R E nr.\_\_\_**

**din \_\_\_\_\_\_\_\_\_\_\_\_\_\_2024**

**cu privire la reorganizarea Societății pe Acțiuni „Barza Albă”**

**prin fuziune (absorbție) cu Societatea pe Acțiuni „Aroma”**

În temeiul art. 5 lit. c) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), cu modificările ulterioare, art. 6 alin. (1) lit. e1) din Legea nr.121/2007 privind administrarea şi deetatizarea proprietății publice (Monitorul Oficial al Republicii Moldova, 2007, nr. 90-93, art. 401), cu modificările ulterioare, și art. 92, art. 93-95 din Legea nr. 1134/1997 privind societățile pe acțiuni (republicată în Monitorul Oficial al Republicii Moldova, 2020, nr. 372-382, art. 341), cu modificările ulterioare, Guvernul HOTĂRĂŞTE:

1. Se reorganizează Societatea pe Acțiuni „Barza Albă” (persoana juridică absorbantă) prin fuziune (absorbție) cu Societatea pe Acțiuni „Aroma” (persoana juridică absorbită).
2. Societatea pe Acțiuni „Barza Albă” va fi succesor de drepturi și obligații a Societății pe Acțiuni „Aroma”.
3. Agenția Proprietății Publice va asigura, în termen de 6 luni de la aprobarea prezentei hotărâri, adoptarea de către organele de conducere ale societăților pe acțiuni a hotărârilor aferente procedurii de reorganizare, transmiterii patrimoniului persoanei juridice absorbite, conform legislației.
4. Disponibilizarea personalului în legătură cu reorganizarea Societatea pe Acțiuni „Aroma”, în cazul imposibilității transferului acestuia, se va efectua în conformitate cu legislația muncii.
5. Cheltuielile ce țin de reducerea statelor de personal în legătură cu reorganizarea persoanelor juridice conform punctului 1 vor fi asigurate din contul veniturilor proprii ale persoanelor juridice reorganizate.
6. Se acceptă scutirea Societății pe Acțiuni „Barza Albă” de la plata dividendelor aferente anilor de gestiune 2023-2027.
7. Agenția Proprietății Publice va asigura adoptarea în cadrul adunărilor generale extraordinare a acționarilor Societății pe Acțiuni „Barza Albă” a deciziilor cu privire la utilizarea profitului net în mărime de 100 % pentru investirea în vederea dezvoltării producției societății, cu majorarea capitalului social în mărimea scutirii acceptate.
8. Prezenta hotărâre intră în vigoare la data publicării.

**Prim-ministru Dorin RECEAN**

*Contrasemnează:*

**Ministrul dezvoltării**

**economice și digitalizării Dumitru ALAIBA**

**Ministrul finanțelor Petru ROTARU**